Komisijos sprendimas
1983 m. balandžio 22 d.
dėl nacionalinių planų, skirtų klasikiniam kiaulių marui likviduoti, taikymo monitoringo
(83/222/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į Tarybos direktyvą 80/1095/EEB, nustatančią reikalavimus klasikiniam kiaulių marui Bendrijos teritorijoje likviduoti ir išsaugoti ją neužkrėstą [1], ypač į jos 5 straipsnį,
atsižvelgdama į 1980 m. lapkričio 11 d. Tarybos sprendimą 80/1096/EEB, nustatantį finansines priemones, skirtas klasikiniam kiaulių marui likviduoti [2], ypač į jo 5 straipsnio 4 dalį,
kadangi siekdama pirmiausia pagerinti gyvulių sveikatos būklę Bendrijoje ir palengvinti prekybą Direktyva 80/1095/EEB ir Sprendimu 80/1096/EEB Taryba pateikė bendrą priemonę klasikiniam kiaulių marui likviduoti;
kadangi Direktyvos 80/1095/EEB 5 straipsnyje ir Sprendimo 80/1096/EEB 5 straipsnio 4 dalyje numatyta atlikti nuolatinius patikrinimus vietoje, kad veterinarijos požiūriu būtų patikrinta, ar laikomasi nacionalinių ligos likvidavimo planų; kadangi, siekiant įgyvendinti šias nuostatas, reikėtų nustatyti šių patikrinimų atlikimo tvarką; kadangi Veterinarijos nuolatinį komitetą reikėtų informuoti apie patikrinimų vietoje rezultatus;
kadangi šiame sprendime nustatytos priemonės visiškai atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Tam, kad būtų nustatyta, ar laikomasi nacionalinių planų, skirtų klasikiniam kiaulių marui likviduoti, kiekvienoje valstybėje narėje patikrinimai vietoje pirmą kartą atliekami iki 1983 m. liepos 1 d., o vėliau - kiekvienais metais bendros priemonės taikymo laikotarpiu.
2 straipsnis
1. Kiekvienu atskiru atveju Komisija skiria ekspertus, atsakingus už 1 straipsnyje minėtus patikrinimus vietoje.
2. Apie patikrinimus vietoje valstybės narės informuojamos prieš 30 dienų taip, kad galėtų suteikti būtiną paramą, kaip nustatyta Direktyvos 80/1095/EEB 5 straipsnyje ir Sprendimo 80/1096/EEB 5 straipsnio 4 dalyje.
3. Atlikdami patikrinimus, paskirtieji ekspertai lanko centrines arba regionines valdžios institucijas, atsakingas už ligos likvidavimo planų įgyvendinimą. Ekspertai taip pat gali, prireikus ir pateikę prašymą, aplankyti bet kurią bandą, skerdyklą, skerdimo vietas, laboratorijas arba kitas atitinkamas vietas ar patalpas.
3 straipsnis
Po 1 straipsnyje minėtų patikrinimų vietoje parengtos ataskaitos perduodamos Veterinarijos nuolatiniam komitetui.
4 straipsnis
Ši direktyva skirta valstybėms narėms.
Priimta Briuselyje, 1983 m. balandžio 22 d.